Author: administrator
Last saved by: viktoria.radvanska
Company: Abyss

Predkladacia správa

Materiál sa predkladá do legislatívneho procesu na základe úlohy B.2. uznesenia vlády SR z 5. marca 2008 č. 147, na základe bodu 4.2 Návrhu legislatívneho zámeru zákona o odbornom vzdelávaní a odbornej príprave a o zmene a doplnení niektorých zákonov, ktorý schválila vláda SR 27. 8. 2008 uznesením č.564, a aj ako iniciatívny návrh.  
  
Účelom návrhu novely zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov je najmä doplnenie ďalšieho zdroja financovania škôl (príspevky od zamestnávateľov a zamestnávateľských zväzov), spresniť využitie finančných prostriedkov z ďalších zdrojov financovania štátnych, cirkevných a súkromných škôl, štátnych materských škôl a štátnych školských zariadení, prispievať zriaďovateľom na prístavbu, výstavbu, modernizáciu a rekonštrukciu škôl, v ktorých sa vzdelávanie považuje za sústavnú prípravu na povolanie, prispievať zriaďovateľom štátnych materských škôl a štátnych školských zariadení na rekonštrukciu a modernizáciu.  
  
Ďalej sa navrhuje, aby Ministerstvo školstva SR posielalo finančné prostriedky priamo na samosprávne kraje. Finančné prostriedky z kapitoly ministerstva sa v súčasnosti prideľujú samosprávnym krajom prostredníctvom krajských školských úradov.  
 
Návrh zákona ďalej rozširuje aj dohľad nad dodržiavaním tohto zákona. Navrhuje sa, aby aj krajský školský úrad vykonával dohľad nad dodržiavaním zákona č. 597/2003 Z. z. Rozšírenie dohľadu sa navrhuje z dôvodu vyššieho počtu subjektov, ktoré je potrebné kontrolovať.  
 
Ministerstvo školstva SR v súčasnosti poskytuje na žiaka súkromnej školy normatívny príspevok v rovnakej výške ako na žiaka štátnej školy, ale súkromným školám neposkytuje finančné prostriedky na  
• dopravné žiakov podľa § 4a ods. 1 písm. a),  
• kapitálové výdavky na riešenie havarijných situácií podľa § 4c,  
• kapitálové výdavky na obstaranie nehnuteľného majetku v rámci rozvojových projektov podľa § 4d.  
Ministerstvo školstva SR zníži zriaďovateľovi súkromnej školy objem finančných prostriedkov na kalendárny rok o 15 % podľa § 6a ods. 3 za zistené nedostatky (vyšší počet žiakov v triedach ako ustanovuje nový školský zákon, nesúlad školského vzdelávacieho programu so štátnym vzdelávacím programom, nižšej odbornosti vyučovania jednotlivých predmetov ako 70 %). Zriaďovateľ súkromnej školy nemôže použiť normatívne finančné prostriedky na kapitálové výdavky, na úhradu nájomného podľa zmluvy o kúpe prenajatej veci a na reklamu.  
Z vyššie uvedených dôvodov Ministerstvo školstva SR nenavrhuje znížiť normatívny príspevok pre súkromné školy.  
Zákon č. 597/2003 Z. z. bol novelizovaný zákonom č. 462/2008 Z. z., ktorým sa menia niektoré zákony v pôsobnosti Ministerstva školstva Slovenskej republiky v súvislosti so zavedením meny euro v Slovenskej republike. 
 
Návrh zákona nemá finančný, ekonomický a environmentálny vplyv, vplyv na zamestnanosť a podnikateľské prostredie.  
  
Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskych spoločenstiev a Európskej únie.  
 
Materiál bol predložený na medzirezortné pripomienkové konanie od 12.11.2008 do 3.12.2008. Materiál sa predkladá s rozporom so Združením miest a obcí Slovesnka k bodom 1, 6 a 13. 
 
Materiál bol prerokovaný v Legislatívnej rade vlády SR dňa 16.12.2008 a sú v ňom zapracované všetky pripomienky a odporúčanie Legislatívnej rady vlády SR.